**2.Pielikums**

Ministru prezidenta rezolūcijas projekts

Par piesērējuma likvidēšanas darbiem valsts īpašumā

Rīgas HES ūdenskrātuves Ogres upes akvatorijā

Vides aizsardzības un reģionālās attīstības ministram Edmundam Sprūdžam

Ekonomikas ministram Danielam Pavļutam

Finanšu ministram Andrim Vilkam

Zemkopības ministrei Laimdotai Straujumai

Krīzes vadības sekretariāta vadītājam, Valsts ugunsdzēsības

un glābšanas dienesta priekšniekam Oskaram Ābolam

Lai novērstu plūdu riskus Ogres pilsētā un sagatavotos piesērējuma likvidēšanas darbiem valsts īpašumā Rīgas HES ūdenskrātuves Ogres upes akvatorijā:

1. Vides aizsardzības un reģionālās attīstības ministrijai sagatavot un iesniegt 2013.gada nākamajā plānotajā Daugavas HES ūdenskrātuvju krastu nostiprināšanas darbu un Rīgas HES ūdenskrātuves inženieraizsardzības ekspluatācijas koordinēšanas un līdzekļu izlietojuma noteikšanas komisijas (izveidota saskaņā ar 2010.gada 16.oktobra Ministru kabineta noteikumiem Nr.1060 ,,Daugavas hidroelektrostaciju ūdenskrātuvju krastu nostiprināšanas darbu un Rīgas hidroelektrostacijas ūdenskrātuves inženieraizsardzības būvju ekspluatācijas izdevumu finansēšanas kārtība”) sēdē priekšlikumu par izpētes un projektēšanas darbu uzsākšanu Rīgas HES ūdenskrātuves Ogres upes akvatorija piesērējuma likvidēšanai un aicinājumu šo jautājumu izskatīt kā prioritāru attiecībā pret citiem agrāk iesniegtiem projektiem.

2. Vides aizsardzības un reģionālās attīstības ministrijai pēc izpētes un projektēšanas darbu rezultātu izvērtēšanas sadarbībā ar Ekonomikas ministriju, Finanšu ministriju un Zemkopības ministriju līdz 2014.gada 1.martam sagatavot un noteiktā kārtībā iesniegt izskatīšanai Ministru kabineta sēdē tiesību akta projektu par piesērējuma likvidēšanas darbu veikšanu Rīgas HES Ogres upes akvatorijā, atbildīgo institūciju, termiņiem, finansēšanas kārtību un avotiem.

3. Vides aizsardzības un reģionālās attīstības ministrijai:

3.1. līdz 2014.gada 1.martam sagatavot un noteiktā kārtībā iesniegt izskatīšanai Ministru kabineta sēdē Ministru kabineta rīkojuma projektu par valsts zemes (kadastra apzīmējums:7401 0060 532) nodošanu Ogres novada valdījumā, kas arī nodrošinātu darbu pasūtīšanu un uzraudzību, ja saņemta Ogres novada pašvaldības piekrišana;

3.2. līdz 2014.gada 1.martam sagatavot un noteiktā kārtībā iesniegt izskatīšanai Ministru kabineta sēdē Ministru kabineta rīkojuma projektu, kurā būvniecības darbu pasūtīšana un uzraudzība tiek uzdota SIA ,,Latvijas vides, ģeoloģijas un meteoroloģijas centrs”, ja Ogres novada pašvaldība iebilst pret valsts zemes (kadastra apzīmējums: 7401 0060 532) nodošanu Ogres novada pašvaldības valdījumā.

4. Vides aizsardzības un reģionālās attīstības ministrijai pēc Rīgas HES Ogres upes akvatorija piesērējuma likvidēšanas darbu veikšanas kopā ar Ekonomikas ministriju, Finanšu ministriju un Zemkopības ministriju izvērtēt nepieciešamību plānot un realizēt papildus pasākumus un iespējas tos finansēt.

Ministru prezidents

Valdis Dombrovskis

2013.gada \_\_.\_\_\_\_\_\_\_\_

Nr.\_\_/SAN-\_\_\_\_\_\_\_\_\_\_